**HOTUBA YA WAZIRI WA KILIMO MHE. JAPHET N. HASUNGA WAKATI WA UFUNGUZI WA MKUTANO NA WAFANYABIASHARANA WASINDIKAJI WA MAZAO YA NAFAKA TAREHE 29 - 30 AGOSTI, 2019 KATIKA UKUMBI** WA JNICC, JIJINI DAR ES SALAAM

Mheshimiwa Dkt. Bashiru Ali Kakuru, Katibu Mkuu wa Chama cha Mapinduzi;

Waheshimiwa Mawaziri;

Waheshimiwa Naibu Mawaziri;

Mheshimiwa Mahamood Mgimwa, Mwenyekiti wa Kamati ya Kudumu ya Bunge ya Kilimo Mifugo na Maji;

Mheshimiwa Paul Makonda, Mkuu wa Mkoa wa Dar es Salaam, Mwenyeji wetu;

Waheshimiwa Wakuu wa Mikoa ya Pwani na Tanga;

Makatibu Wakuu na Manaibu Katibu Wakuu;

Wakuu wa Wilaya;

Wafanyabiashara, Wasindikaji na Wamiliki wa Maghala ya kuhifadhi Nafaka;

Wakurugenzi wa Idara, Taasisi za Kiserikali na Sekta Binafsi;

Wawakilishi wa Taasisi za Kifedha;

Wanahabari;

Mabibi na Mabwana!

*Bwana Asifiwe, Tumsifu Yesu Kristo, Asalaam Aleikhum,!*

**Ndugu Washiriki,** kwanza kabisa,naomba nimshukuru Mwenyezi Mungu aliyetuwezesha kukutana leotukiwa na afya njema.Niwashukuru Mawaziri wenzangu, Naibu Mawaziri, kwa kuja kushiriki nasi kwenye mkutano huu muhimu. Aidha, napenda kutoa shukrani zangu za dhati kabisa, kwa wafanyabiashara, wasindikaji na wasafirishaji, Taasisi za umma, na wawakilishi wa Wizara za Kisekta kwa kukubali mwaliko wetu na hatimaye kuja kushiriki nasi bila kuwasahau wadau waliofanikisha mkutano huu. Ninawashukuru sana.

**Ndugu Washiriki,** mkutano huu unatarajiwa kujadili kwa pamoja namna bora ya kutumia vizuri fursa zilizopo katika kukuza tasnia ya nafaka hususan masoko pamoja nachangamoto zake. Ninaamini, tutajadili kwa kina fursa hizo pamoja na changamoto zake na hatimaye kuwa na utaratibu mzuri wa namna ya kutumia vemafursa hizo. Katika mkutano huu tutapata pia mada nne kutoka kwa wataalam wabobezi wa tasnia hii ya nafaka. Mada hizo zitatolewa ili kutupa uzoefu na uelewa mpana ili tuweze kuwa na maamuzi sahihi katika mipango yetu. Niwasihi washiriki wote, tutumie siku mbili hizi kujadiliana vizuri na hatimaye tutoke na namna tunavyoweza kuzitumiafursa hizo.

**Ndugu washiriki,** kabla sijaeleza fursa zilizopo katika tasnia ya nafaka, napenda niwajulishe watanzania wote kuwa hali ya chakula mwaka huu ni nzuri, kwani kama nchi, tunacho chakula cha kutosha. Tathmini iliyofanyika hivi karibuni, inaonesha kuwa uzalishaji wa mazao ya chakula ulifikia tani 16,408,309 (ukilinganisha na mahitaji ambayo ni tani 13 milioni).Kati ya hizo, tani 9,007,909 ni za mazao ya nafaka na tani 7,400,400 ni mazao yasiyo nafaka. Kiwango hicho cha uzalishaji kimeiwezesha nchi kutosheleza mahitaji yake ya chakula kwa kiwango cha utoshelevu (Self Sufficiency Ratio-SSR) cha asilimia 119. Hata hivyo, kuna baadhi ya maeneo, mvua hazikunyesha vizuri na hivyo kuwa na uwezekano wa upungufu wa chakula. Napenda kuwahakikishia kuwa Serikali imejipanga vizuri katika kuhakikisha kuwa maeneo hayo, yanakuwa na chakula kwenye masoko yao. Nitoe rai kwa wakulima wote na watanzania kwa ujumla, kutumia vizuri chakula kilichopo ili kuondoa upungufu wa chakula unaoweza kujitokeza.

**Ndugu washiriki,**baada ya utangulizi huu, nizungumzie fursa zilizopo kwenye tasnia hii ya Nafaka kama ifuatavyo;-

1. Kwanza kabisa, nchi yetu ina eneo linalofaa kwa kilimoambalo linakadiriwa kuwa hekta 44 milioni. Kati ya hizo, hekta milioni 29.4 zinafaa kwa kilimo cha umwagiliaji. Eneo hilo, linafaa kwa kilimo cha mazao yote ya biashara na chakula, yakiwemo mazao ya nafaka kama mahindi, mtama, mpunga, ngano na mengineyo.Nitoe mfano wa mahindi. Mahindi ni chakula kikuu ndani na nje ya nchi yetu. Lakini pia ni chanzo cha chakula cha wanyama na mifugo. Aidha, uzalishaji wa nyama, maziwa, na mayai umekuwa ukitegemea uzalishaji wa zao la mahindi kama chanzo cha moja kwa moja cha chakula cha mifugo. Licha ya kuwa uzalishaji wa mahindi Barani Afrika unafikia tani milioni 50 lakini bado Afrika inatumia zaidi ya dola bilioni 2 kwa ajili ya kuagiza mahindi kutoka nje ya Afrika. Kadri idadi ya watu Afrika inavyozidi kuongezeka na mahitaji ya chakula kama nafaka, yanaongezeka pia. Hii ni fursa nzuri kwetu sisi Tanzania,kuzalisha kwa wingi ili kufanya biashara ya mazao ya nafaka.
2. Serikali kupitia Wizara ya Nishati, inajitahidi sana kufikisha umeme vijijini ambako ndiko nafaka zinapatikana. Hadi sasa asilimia 70 ya vijiji nchini, vimepatiwa umeme.Umeme huo unatakiwa utumike pia katika eneo la usindikaji. Hadi sasa, tumeweza kutumia sehemu ndogo ya maghala kwenye usindikaji wa mpunga na mahindi kupitia mashine za kukoboa mpunga na mahindi. Hii pia ni fursa nzuri ya kutumia umeme ili kupata bidhaa zilizoongezewa thamani.
3. Kuna baadhi ya maeneo, maghala mazuri yamejengwa kwa usimamizi wa Serikali ili kuwa na uhifadhi mzuri wa nafaka. Mfano, maghala mengi yaliyojengwa wakati wa BRN bado hayajaweza kutumika ipasavyo. Hii ni fursa nyingine ambayo tunapaswa tuitumie ili kuhifadhi nafaka zetu ili ziendelee kuwa na ubora unaokusudiwa.
4. Nchi yetu ina ikolojia tofauti tofauti, hali hii inasababisha baadhi ya maeneo kuwa na mvua za kutosha, na maeneo mengine kuwa na uhaba wa mvua. Maeneo yanayopata mvua za kutosha huzalisha chakula cha kutosha pamoja na ziada. Kwa maeneo ambayo yamezalisha ziada, wanayo fursa nzuri ya kupeleka ziada hiyo kwenye maeneo mengine ambayo hayazalishi vizuri. Hii ni fursa kwa soko la ndani ya nchi. Vilevile, nchi yetu imezungukwa na nchi ambazo hazina fursa kubwa ya kilimo kama tuliyonayo. Miongoni mwa nchi hizo ni kama Uganda, Kenya, Congo, Sudan na nyinginezo. Hii nifursa nyingine ya soko kwani tukizalisha vizuri, uhakika wa soko la nje, ni mkubwa pia.

**Ndugu washiriki,** zipo changamoto zinazoikabili tasnia ya Nafaka. Changamoto hizo ndizo zimetufanya tukutane hapa ili tuzijadili na hatimaye kupata suluhisho la pamoja. Miongoni mwa changamoto hizo ni kama ifuatavyo;-

1. Pamoja na serikali kujitahidi kujenga maghala katika baadhi ya maeneo, hususan yenye nafaka nyingi,bado hayatoshi kulingana na uzalishaji uliopo. Matokeo yake ni kuwa, nafaka nyingi kama mahindi, mtama na nyinginezo huhifadhiwa katika kiwango kisichoridhisha. Hali hii inachangia sana kupoteza ubora wa nafaka na hatimaye kuchangia kuzorota kwa ustawi wa afya zetu.
2. Kukosekana kwa teknolojia bora na rahisi za usindikaji, kunachangia pia kupatikana kwa bidhaa zisizo bora. Matokeo yake bidhaa hizo zinakuwa chini ya viwango vinavyohitajika kitaifa na kimataifa na hivyo kutokukubalika. Hali hii inaleta umasikini badala ya kupunguza au kuondoa kabisa umasikini, kwa mtu mmoja mmoja na hatimaye Taifa kukosa pato.
3. Pamoja na kuwa yapo maeneo ambayo yana nafaka za kutosha, lakini hakuna utaratibu au chombo kinachoweza kutoa taarifa kuwa mahali fulani, kuna nafakakama Mchele au Mahindi. Hapa ninamaanisha Takwimu. Kwa upande wenu nyinyi wafanyabiashara, wasindikaji na wasafishaji, hamna chombo kinachowaunganisha kwa ajili ya kuzungumza na Serikali hususan katika kutatua changamoto zinazojitokeza. Kukosekana kwa takwimu,kunasababisha masoko kutokuwa ya uhakika. Mfano, Serikali inaweza kupata soko la mahindi nje ya nchi lakini takwimu za kufahamu ziada ilipo na hali yake inakuwa ngumu kwa sababu takwimu za wafanyabiashara binafsi hatuna. Mazingira haya, ni sehemu ya mambo yaliyotufanya sisi kama Serikali, tuitishe mkutano huu ili tuone, namna bora ya nyinyi Wadau kushirikiana na Serikali yenu katika kutatua changamoto nilizozitaja yakiwemo masoko.

**Ndugu washiriki,**katika kuhakikisha kuwa tunapata uelewa mpana wa tasnia ya Nafaka ili tuweze kujadiliana vizuri, zimeandaliwa mada nne, ambazo zitatolewa na wataalam wabobezi wa nafaka hapa nchini. Mada hizi zitatolewa ili kupata uzoefu wa maeneo mengine jinsi yanavyosimamia tasnia hii. Mada hizo ni kama ifuatavyo;-

1. Fursa ya biasharaya mazao ya nafaka katika soko la Afrika na uwezo wa Tanzania kuzalisha nafaka na wafanyabiashara kushiriki kikamilifu.
2. Upotevu wa mazao ya nafakabaada ya mavuno, mkakati wa Taifa wa kudhibiti na matokeo ya utafiti wa hali ya maghala yalivyo hapa nchini.
3. Uongezaji thamani katika mazao na kuboresha mazingira yabiashara ya nafaka.
4. Mfumo wa masoko na uzoefu.

**Ndugu washiriki**, baadhi ya changamoto nilizozitaja hapo awali, nimezitaja ili iwe chachu ya kuongeza msukumo wa majadiliano katika mkutano huu. Aidha ni matumaini yangu kuwa mada zitakazotolewa na waandaaji, zitatupa nafasi pia ya kuelewa vizuri tasnia ya nafaka ili tutoke hapa na maazimio ambayo yatajibu changamoto nilizozitaja hususani ya upatikanaji wa taarifa na utumiaji vizuri wa fursa zilizopo katika tasnia hii. **Nitoe rai kwa washiriki wote, tusikilize kwa makini, tuwe wawazi, na kwa uhuru tujadili mada hizo kwa mapana na marefu**, ili baada ya siku mbili hizi, tutoke na maazimio yatakayojibu changamoto za tasnia hii ya Nafaka.

**Ndugu Washiriki,** Serikali ya Awamu ya Tano chini ya uongozi madhubuti wa **Mhe.Dkt. John Pombe Joseph Magufuli**, Rais wa Jamhuri ya Muungano wa Tanzania, ina nia njema kabisa ya kuhakikisha kuwa tunashirikiana na wadau wote katika kuhakikisha kuwa tasnia ya nafaka inaendelea na kuondoa changamoto zinazojitokeza. Lakini, Serikali peke yake, haiwezi kuziondoa changamoto hizo bila nyinyi wafanyabiashara, wasindikaji na wasafirishaji kushirikiana na Serikali yenu.Hivyo, **ninawasihi wote**, tushirikiane ili tuendeleze nchi yetu kwa moyo wa uzalendo.

**Ndugu washiriki,**kabla sijahitimisha hotuba yangu, napenda kuwakumbusha kuwa, tarehe 1 Agosti, 2019, wakati wa ufunguzi wa sherehe za nanenane zilizofanyika katika viwanja vya Nyakabindi Mkoani Simiyu, **Mhe. Mama Samia Suluhu Hassani**,Makamu wa Rais wa Jamhuri ya Muungano wa Tanzania, alizindua Mkakati wa Kitaifa wa udhibiti wa upotevu wa mazao baada ya kuvuna. Mkakati huu unajibu changamoto ya upotevu wa mazao baada ya kuvuna. Nimemuagiza Katibu Mkuu wa Wizara ya Kilimo, kuhakikisha kuwa Washiriki wote wa Mkutano huu wanapatanakala za Mkakati wetu wa Kitaifa ili wakautumie kama mojawapo ya silaha katika kupambana na upotevu wa chakula baada ya mavuno.

Suala la udhibiti wa upotevu wa mazao ya chakula ni suala muhimu na la kipekee, linalopaswa kupewa kipaumbele na kila Mdau katika mnyororo wa thamani, shabaha ikiwa ni kupunguza upotevu kwa asilimia 50 ya mazao ya chakula, ifikapo 2025.

**Ndugu washiriki wote,** mwisho kabisa, niwashukuru tena kwa kuja kushiriki mkutano huu muhimu, na ninawasihi tutumie hizi siku mbili, ili tupate maazimio yatakayotuwezesha kujibu hoja nilizozisema ikiwa ni pamoja na zile mtakazoziibua kwenye majadiliano yetu.

Baada ya kusema hayo, sasa natangaza kuwa Mkutano wetu wa kihistoria wa kwanza wa wafanyabiashara,Wasindikaji na Wasafirishaji wa Mazao ya Nafaka, **Umefunguliwa Rasmi**.

***Asanteni kwa kunisikiliza*!**